**Likumprojekta „Par Protokolu, ar kuru groza Latvijas Republikas un Vācijas Federatīvās Republikas 1997. gada 21. februāra līgumu par nodokļu dubultās uzlikšanas novēršanu attiecībā uz ienākuma un kapitāla nodokļiem”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta mērķis ir nodrošināt Latvijas un Vācijas esošā nodokļu līguma atbilstību Ekonomiskās sadarbības un attīstības organizācijas apstiprinātā Nodokļa bāzes samazināšanas un peļņas pārneses novēršanas pasākumu plāna pakotnē ietvertā minimālā standarta, kas attiecas uz nodokļu līgumiem, prasībām. Lai to nodrošinātu, ar Vācijas pusi panākta vienošanās par esošā nodokļu līguma grozīšanu ar protokolu. Likums stājās spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Tiesību akts izstrādāts ņemot vērā Deklarācijas par Artura Krišjāņa Kariņa vadītā Ministru kabineta iecerēto darbību 209.punktā noteikto, kas paredz nodrošināt attīstību un atbilstību starptautiski notiekošajiem procesiem. Tādējādi, Latvijas Republikai kā Ekonomiskās sadarbības un attīstības organizācijas (*Organization for Economic Cooperation and Development*) (turpmāk - ESAO) un Iekļaujošā ietvara (*Inclusive Framework*) dalībvalstij ir jānodrošina ESAO noteikto pretpasākumu saistībā ar bāzes eroziju (samazināšanu) un peļņas pārneses *(Base Erosion and Profit Shifting)* (turpmāk - BEPS)ieviešana.Atsaucoties uz Vācijas puses, kas arī ir ESAO un Iekļaujošā ietvara (*Inclusive Framework*) dalībvalsts, un 2017.gada 7.jūnijā parakstīja, tāpat kā Latvija, ESAO izstrādāto daudzpusējo konvenciju nodokļu bāzes samazināšanas un peļņas novirzīšanas novēršanas pasākumu ieviešanai attiecībā uz nodokļu konvencijām (*Multilateral Convention to Implement Tax Treaty Related measures to Prevent BEPS*) (turpmāk – MLI), izteikto priekšlikumu, divpusēju sarunu ceļā, veicot grozījumus Latvijas Republikas un Vācijas Federatīvās Republikas līgums par nodokļu dubultās uzlikšanas novēršanu attiecībā uz ienākuma un kapitāla nodokļiem (turpmāk tekstā – Līgums), nodrošināt BEPS minimālajā standartā attiecībā uz nodokļu konvencijām noteikto pasākumu ieviešanu.Ņemot vērā minēto un panākto vienošanos ar Vācijas pusi, ir izstrādāts Protokols, ar kuru groza Latvijas Republikas un Vācijas Federatīvās Republikas 1997.gada 21.februāra līgumu par nodokļu dubultās uzlikšanas novēršanu attiecībā uz ienākuma un kapitāla nodokļiem(turpmāk – Protokola projekts).  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ESAO BEPS pretpasākumu plāns paredz, ka attiecībā uz nodokļu konvencijām Iekļaujošā ietvara (*Inclusive Framework*) dalībvalstīm ir jānodrošina minimālā standarta, kas ietverts BEPS pretpasākumu plāna aktivitātēs Nr.6 (Nodokļu konvenciju neatbilstošas izmantošanas novēršana) un Nr.14 (Strīdu izšķiršanas uzlabošana), piemērošana.Šobrīd spēkā esošais Līgums pilnībā nenodrošina ESAO BEPS novēršanas pasākumu plāna – aktivitātēs Nr.6 (Nodokļu konvenciju neatbilstošas izmantošanas novēršana) un Nr.14 (Strīdu izšķiršanas uzlabošana) noteikto minimālo standartu. Tādējādi, lai nodrošinātu Līguma atbilstību jaunajām starptautiskajām prasībām, tika panākta vienošanās par grozījumu veikšanu. BEPS pretpasākuma plāna Aktivitātē Nr.6 norādīts, ka viens no BEPS radošajiem riskiem ir nodokļu konvenciju noteikumu neatbilstoša piemērošana. Tādejādi, lai risinātu šo jautājumu, valstīm, slēdzot nodokļu konvencijas, ir jāietver norāde, ka slēdzot nodokļu konvenciju tās vēlas ne tikai novērst nodokļu dubultu uzlikšanu un novērst izvairīšanos no nodokļu nomaksas, bet arī novērst iespējas nodokļu konvencijas izmantot neatbilstoši (*treaty shopping*). Protokola projektā iekļauta jauna preambulas teksta redakcija, kas paredz, ka ar Protokolu grozītā Līguma atvieglojumi netiek piemēroti, ja tiek konstatēts, ka noslēgtās vienošanās un veiktie darījumi veikti tikai un vienīgi ar mērķi iegūt Līgumā paredzētos atvieglojumus, tāpat ietverts pants (jauns 27.pants “Ļaunprātīgas Līguma izmantošanas novēršana”), kas novērš neatbilstošu līgumā noteikto atvieglojumu piemērošanu (*principal purpose test -*  PPT). ESAO BEPS pretpasākuma plāna Aktivitāte Nr.14 paredz stiprināt savstarpējās saskaņošanas procedūru (*mutual agreement procedure – MAP*) un nodrošināt efektīvāku paraugkonvencijas 25.panta normu piemērošanu, nodrošinot, ka jautājumi, kas tiek risināti savstarpējās saskaņošanas ceļā tiktu atrisināti konkrētos laika termiņos (trīs gadu laikā), mazinot neskaidrību risku, pēc iespējas ātrāk novēršot nepamatotu nodokļu dubulto uzlikšanu, ja tāda radusies. Minimālais standarts paredz nodokļu maksātājam tiesības ar savu sūdzību vērsties jebkurā no līgumslēdzēju pušu kompetentajā iestādē, un šāda sūdzība ir jāiesniedz trīs gadu laikā no pirmā paziņojuma par rīcību, kas izraisījusi aplikšanu ar nodokļiem neatbilstoši Līguma noteikumiem, neatkarīgi no nacionālajā likumdošanā paredzētā laika termiņa. Tomēr, ņemot vērā valstu paustās bažas par iespējamo papildus administratīvo slogu, ir paredzēta atkāpe, kas pieļauj valstīm šī minimālā standart prasības nodrošināt, veicot divpusēju kompetento iestāžu paziņošanas mehānismu vai konsultācijas procesu. Tāpat ir noteikts arī, ka panāktā vienošanās ir jāizpilda neatkarīgi no katras līgumslēdzējas puses iekšējās likumdošanas aktos noteiktajiem termiņiem.Ņemot vērā to, ka Līgumā paredzētais attiecībā uz minimālajā standartā noteiktajiem laika kritērijiem, ir atbilstošs, tad tika panākta vienošanās, lai pilnībā izpildītu BEPS minimālajā standartā ietvertās prasības, Protokola projektā attiecībā uz Līguma 25.pantu ietverta norma, kas nosaka kompetento iestāžu pienākumu sniegt savstarpējus paziņojumus vai nodrošināt konsultāciju procesu gadījumos, kad kāda no kompetentajām iestādēm neuzskata, ka nodokļu maksātāja prasība ir pamatota (tiks papildināts Līguma 25.panta 2.punkts).ESAO BEPS pretpasākuma plāna Aktivitātē Nr.14 ir noteikts arī, ka daudz efektīvāk šo minimālo standartu varētu nodrošināt, ja valstīm būtu iespēja vienpusēji piemērot atbilstīgās korekcijas, situācijā, kur tās uzskata, ka nodokļa maksātāja iebildumi ir pamatoti. Tādējādi ziņojumā ir norādīts, ka valstīm savos nodokļu līgumos ir nepieciešams iekļaut normu, kas paredz veikt attiecīgas nodokļu korekcijas situācijā, kad viena no Līgumslēdzējām valstīm tās uzņēmuma peļņā iekļauj tādu peļņu un attiecīgi uzliek tai nodokli, attiecībā uz kuru otrā Līgumslēdzējā valstī otras Līgumslēdzējas jurisdikcijas uzņēmumam ir uzlikts nodoklis, un šī iekļautā peļņa ir tāda peļņa, kurus būtu guvis pirmās Līgumslēdzējas valsts uzņēmums, ja attiecības starp šiem diviem uzņēmumiem būtu bijušas tādas, kādas pastāvētu starp diviem neatkarīgiem uzņēmumiem. Šobrīd spēkā esošais Līgums šādu pienākumu neparedz, tādējādi, lai nodrošinātu minimālo standartu, Protokola projektā tika iekļauta norma, kas nosaka pienākumu veikt atbilstošās korekcijas (Līguma 9.pants tiks papildināts ar jaunu 2.punktu).Papildus tam ar Protokola projektu tiek paplašināta Līguma 13.panta (Kapitāla pieaugums) piemērošana, kas nosaka papildus kritērijus atbilstoši kuriem līgumslēdzēju jurisdikcijām ir tiesības uzlikt nodokli.  |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija |
| 4. | Cita informācija | Tāpat kā līdz šim, ar Protokolu grozītajā Līgumā paredzētie nodokļu atvieglojumi tiks piemēroti atbilstoši Ministru kabineta 2001.gada 30.aprīļa noteikumiem Nr.178 „Kārtība, kādā piemērojami starptautiskajos līgumos par nodokļu dubultās uzlikšanas un nodokļu nemaksāšanas novēršanu noteiktie nodokļu atvieglojumi”. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Nodokļu maksātāji (fiziskās un juridiskās personas) – abu Līgumslēdzēju Valstu rezidenti. |
| 2. | Tiesiskā regulējuma ietekme uz tautsaimniecību un administratīvo slogu | Ar tiesisko regulējumu tiks nodrošināta efektīvāka esošā Līguma piemērošana, novēršot iespējas to izmantot neatbilstoši tā mērķim, lai izvairītos no nodokļu nomaksas.Papildus administratīvais slogs nodokļu maksātājiem ar šo tiesību aktu radīts netiek. Tiesību akts paredz, kā jau minēts iepriekš, nodrošināt atbilstošu Līguma piemērošanu. Esošajā Līgumā ietvertās normas attiecībā uz dubultu nodokļu uzlikšanas novēršanu darbosies kā līdz šim. Kā arī, tāpat kā līdz šim, Valsts ieņēmumu dienests izvērtēs to vai nodokļu atbrīvojums atbilstoši Līgumā paredzētajām normām ir vai nav piemērojams. Papildus tam tiks nodrošinātas kompetento iestāžu konsultācijas vai paziņojumu sniegšana, situācijās, kad atbilstoši Līguma 25.pantam nodokļu maksātājs ir vērsies kompetentajā iestādē ar sūdzību, bet kompetentā iestāde to neuzskata par pamatotu.  |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Projekts šo jomu neskar. |
| 2. | Citas starptautiskās saistības | Parakstot Protokolu, ar ko groza 1997.gada 21.februāra Latvijas Republikas valdības un Vācijas Federatīvās Republikas noslēgto līgumu par nodokļu dubultās uzlikšanas novēršanu attiecībā uz ienākuma un kapitāla nodokļiem, Latvija Republika uzņemas saistības, ko nosaka ar šo Protokolu grozītais līgums. |
| 3. | Cita informācija | Uzņemtās saistības, kas izriet no ar Protokolu grozītā Līguma, nav pretrunā ar saistībām, kas Latvijas Republikai izriet no dalības Eiropas Savienībā. |

|  |
| --- |
| **1. tabulaTiesību akta projekta atbilstība ES tiesību aktiem** |
| Projekts šo jomu neskar |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts būs pieejams sabiedrībai Ministru kabineta mājas lapā. Uzziņa par likumprojektu publicēta Finanšu ministrijas mājas lapā.<http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika/>  |
| 2. | Sabiedrības līdzdalība projekta izstrādē | Iebildumi un priekšlikumi nav saņemti |
| 3. | Sabiedrības līdzdalības rezultāti | Iebildumi un priekšlikumi nav saņemti |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tiesību akta projekta izpilde tiks nodrošināta atbilstoši Finanšu ministrijas funkcijām. Informācijas apmaiņu un atbilstoši ar Protokolu grozītajam Līgumam piemērojamo nodokļu atvieglojumu piemērošanu administrēs Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

|  |  |
| --- | --- |
| Finanšu ministrs | J.Reirs |

Cāne, 67095518
sanda.cane@fm.gov.lv